KIRJALLINEN KYSYMYS E-1439/00 esittäjä(t): Rosa Miguélez Ramos (PSE) komissiolle. Natura 2000 -verkko ja rakennerahastot.



Virallinen lehti nro 089 E , 20/03/2001 s. 0043 - 0044



KIRJALLINEN KYSYMYS E-1439/00 esittäjä(t): Rosa Miguélez Ramos (PSE) komissiolle (10. toukokuuta 2000) Aihe: Natura 2000 -verkko ja rakennerahastot Olemme viime viikkoina joutuneet näkemään miten Euroopan unionin yhteisrahoittamat rakennetoimet ja luonnonsuojelu törmäävät toisiinsa yhä voimakkaammin ja sekavammin. Näin ollen komission oli 16. maaliskuuta 2000 määriteltävä rakenne- ja koheesiorahastojen nivoutuminen toisiinsa uudella ajanjaksolla 20002006 ja Natura 2000 -ohjelmaan liittyvien sitoumusten noudattaminen. Natura 2000 -verkko on yksi tehokkaimmista yhteisön välineistä, jolla EU:n ympäristöpolitiikkaa sovelletaan luonnonsuojelun alalla. Verkko koostuu ns. luontotyyppidirektiivin (21. toukokuuta 1992 annettu direktiivi 92/43/ETY)(1) ja ns. lintudirektiivin (2. huhtikuuta 1979 annettu direktiivi 79/409/ETY)(2) nojalla suojelluista luonnonalueista. Komission päätöksessä tarkastellaan toimenpiteitä, joilla taataan, että jäsenvaltiot noudattavat Natura 2000:n nojalla suojeltuja alueita koskevia velvoitteita. Jäsenvaltioiden on noudatettava verkkoa ja ohjelmointiasiakirjoja (yhteisön tukitaulukot, ohjelmointiasiakirjat tai toimintaohjelmat) koskevia selviä ja kumoamattomia sitoumuksia, niiden on valvottava suoja-alueille mahdollisesti aiheutuvia uhkia ja lisäksi on mahdollisesti tehtävä maaperän tarkistuksia. Seurantakomiteoiden kokoontuessa komission on myös tehtävä huolellinen tutkinta, ja rikkomistapauksissa on mahdollista jopa keskeyttää maksut. Voiko komissio tämän päätöksen mukaisesti vahvistaa, onko Natura 2000 -verkkoa koskevien vaatimusten rikkomistapauksissa mahdollista keskeyttää rakennetoimien maksut tavoitealueella 1? Voisiko komissio antaa konkreettisen esimerkin tapauksista, joissa tätä mahdollista keskeytystä harkitaan? (1) EYVL L 206, 22.7.1999, s. 7. (2) EYVL L 103, 25.4.1979, s. 1. Michel Barnier'n komission puolesta antama vastaus (19. kesäkuuta 2000) Hyväksyessään Portugalia koskevaa yhteisön tukikehystä ohjelmakaudelle 20002006 komissio keskusteli rakennerahastojen ja Natura 2000 -verkkoa koskevien direktiivien välisestä suhteesta. Komission 14. maaliskuuta 2000 vahvistamista suuntaviivoista laadittiin lehdistötiedote(1). Lisäksi suuntaviivoista lähetettiin jäsenvaltioille 28. maaliskuuta 2000 päivätty kirje, mutta suuntaviivoja sovelletaan ainoastaan niihin valtioihin, jotka eivät olleet ohjelma-asiakirjojen hyväksymispäivään mennessä ilmoittaneet luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY(2) ja luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY(3) nojalla suojeltuja alueita. Täytäntöönpanoa koskevien ehtojen rikkomistapauksissa, millä tässä nimenomaisessa tapauksessa tarkoitetaan suojellut alueet sisältävien luetteloiden esittämistä koskevien velvoitteiden noudattamatta jättämistä, komissio ilmoittaa kyseiselle jäsenvaltiolle virallisesti aikomuksestaan ryhtyä viipymättä asianmukaisiin toimenpiteisiin rakennerahastoja koskevista yleisistä säännöksistä 21 päivänä kesäkuuta 1999 annetun neuvoston asetuksen (EY) N:o 1260/1999(4) säännösten tai koheesiorahaston perustamisesta annetun neuvoston asetuksen (EY) N:o 1164/94 muuttamisesta 21 päivänä kesäkuuta 1999 neuvoston asetuksen (EY) N:o 1265/1999(5) säännösten mukaisesti. Erityistilanteita lukuun ottamatta komissio vetoaa tällaisena asianmukaisena toimena erityisesti maksujen keskeyttämistä koskeviin säännöksiin suhteellisuusperiaatteen mukaisesti (vrt. edellä mainitun asetuksen (EY) N:o 1260/1999 39 artiklan toinen kohta ja koheesiorahaston perustamisesta annetun neuvoston asetuksen (EY) N:o 1164/94 liitteen II muuttamisesta 21 päivänä kesäkuuta 1999 annetun neuvoston asetuksen (EY) N:o 1265/19994 D artiklan toinen kohta). Rikkomistapauksissa käytettävästä maksujen keskeytyksestä ei vielä tässä vaiheessa ole konkreettisia esimerkkejä. (1) IP/00/266, 16.3.2000. (2) EYVL L 206, 22.7.1992. (3) EYVL L 103, 25.4.1979. (4) EYVL L 161, 26.6.1999. (5) EYVL L 161, 26.6.1999.